b'\n_START_ARTICLE_\nRobert Baden-Powell\n_START_PARAGRAPH_\nLord Robert Stephenson Smyth Baden-Powell of Gilwell, joka tunnetaan my\xc3\xb6s nimill\xc3\xa4 BP tai B-P (22. helmikuuta 1857 Lontoo, Englanti \xe2\x80\x93 8. tammikuuta 1941 Kenian siirtomaa ja protektoraatti) oli brittil\xc3\xa4inen sotilas, partioliikkeen perustaja ja tytt\xc3\xb6jen partiotoiminnan perustajan Agnes Baden-Powellin vanhempi veli.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nBaden-Powell syntyi Lontoossa kuusilapsiseen perheeseen. H\xc3\xa4nen is\xc3\xa4ns\xc3\xa4, Oxfordin yliopiston geometrian professori, kuoli Baden-Powellin ollessa kolmivuotias ja perhe joutui taloudelliseen ahdinkoon. Baden-Powell opiskeli aluksi kotona, mutta p\xc3\xa4\xc3\xa4si sitten sis\xc3\xa4oppilaitokseen. H\xc3\xa4n oli innokas ja aktiivinen oppilas, mutta h\xc3\xa4nen arvosanansa eiv\xc3\xa4t olleet hyvi\xc3\xa4. H\xc3\xa4n harrasti my\xc3\xb6s pianon- ja viulunsoittoa sek\xc3\xa4 n\xc3\xa4yttelemist\xc3\xa4. _NEWLINE_Baden-Powell oli kiinnostunut erilaisten retkien tekemisest\xc3\xa4 ja h\xc3\xa4n seikkailikin nuoruudessaan paljon luonnossa sek\xc3\xa4 yksin ett\xc3\xa4 veljiens\xc3\xa4 kanssa. Koulun j\xc3\xa4lkeen h\xc3\xa4n pyrki armeijaan, jossa h\xc3\xa4net komennettiin 13. husaarirykmenttiin Intiaan 1876. Siell\xc3\xa4 h\xc3\xa4n erikoistui tiedustelutoimintaan ja p\xc3\xa4\xc3\xa4si pian kouluttamaan muita._NEWLINE_H\xc3\xa4nest\xc3\xa4 tuli juhlittu kansallissankari sen j\xc3\xa4lkeen, kun h\xc3\xa4n oli johtanut etel\xc3\xa4isess\xc3\xa4 Afrikassa k\xc3\xa4ydyss\xc3\xa4 buurisodassa 1899\xe2\x80\x931902 Mafekingin kaupungin puolustusta kahdeksan kuukauden ajan. Monien aikalaistensa tavoin h\xc3\xa4n oli huolissaan uuden sukupolven kyvyst\xc3\xa4 hallita brittil\xc3\xa4ist\xc3\xa4 imperiumia. Brittiarmeijan buurisodan alussa kokemat n\xc3\xb6yryytykset pantiin kehnon miesaineksen syyksi._NEWLINE_Baden-Powellin metodit olivat uraauurtavia, ja h\xc3\xa4n kirjoitti ennen sotaa pienen oppaan sotilastiedustelusta, Aids to scouting. Mafekingissa tiedustelijapoikien urheus teki h\xc3\xa4neen pysyv\xc3\xa4n vaikutuksen. Palattuaan kotiin 1903 Baden-Powell sai kuulla kirjaansa, joka oli alun perin kirjoitettu sotilaille, k\xc3\xa4ytett\xc3\xa4v\xc3\xa4n yleisesti nuorisoty\xc3\xb6ss\xc3\xa4. H\xc3\xa4nt\xc3\xa4 pyydettiin kehitt\xc3\xa4m\xc3\xa4\xc3\xa4n kasvatusj\xc3\xa4rjestelm\xc3\xa4 pojille._NEWLINE_Baden-Powell alkoi muotoilla kirjaansa uudelleen nuorille sopivammaksi sek\xc3\xa4 tutustui vuosisadan vaihteen uusiin kasvatusvirtauksiin sek\xc3\xa4 poikaty\xc3\xb6t\xc3\xa4 tekeviin j\xc3\xa4rjest\xc3\xb6ihin ja yhdisteli saamiaan vaikutteita tiedusteluoppaansa ohjeisiin. Niiden summana syntyi poikien kasvatusj\xc3\xa4rjestelm\xc3\xa4, jonka toimivuutta h\xc3\xa4n testasi ensimm\xc3\xa4isen kerran Brownsean saarella vuonna 1907. T\xc3\xa4m\xc3\xa4 historiallinen leiri kokosi yhteen 22 poikaa eri yhteiskuntaluokista. _NEWLINE_Seuraavana vuonna ilmestyi Aids to scoutingin uusittu versio Scouting for boys (Partiopojan kirja), josta tuli myyntimenestys joka k\xc3\xa4\xc3\xa4nnettiin nopeasti monille kielille. Helsinkil\xc3\xa4isen voimistelunopettajan Kaarlo Soinion suomentama \xe2\x80\x9dPartiopojat\xe2\x80\x9d ilmestyi kirjakauppoihin jo loppukes\xc3\xa4st\xc3\xa4 1911._NEWLINE_Pojat perustivat itse partioryhmi\xc3\xa4 kokeillakseen kirjan ohjeita. Partioliike oli syntynyt. Se levisi nopeasti ymp\xc3\xa4ri Brittil\xc3\xa4ist\xc3\xa4 Kansainyhteis\xc3\xb6\xc3\xa4 ja lopulta ymp\xc3\xa4ri maailmaa. Tytt\xc3\xb6jen partiotoiminta k\xc3\xa4ynnistyi pian poikien j\xc3\xa4lkeen, vuonna 1910 Agnes Baden-Powellin, Baden-Powellin siskon perustamana. Ensimm\xc3\xa4iset tytt\xc3\xb6jen partioryhm\xc3\xa4t olivat kuitenkin ilmestyneet jo vuonna 1909. Tyt\xc3\xb6t olivat ensi kertaa osallistuneet partiotapaamiseen Crystal Palacessa Lontoossa vuonna 1909. Tyt\xc3\xb6t kysyiv\xc3\xa4t tuolloin neuvoa Baden-Powellilta, kuinka p\xc3\xa4\xc3\xa4sisiv\xc3\xa4t mukaan partioliikkeeseen._NEWLINE_Baden-Powellilla ei ollut alkuper\xc3\xa4isen\xc3\xa4 tarkoituksenaan perustaa uutta poikaj\xc3\xa4rjest\xc3\xb6\xc3\xa4, vaan h\xc3\xa4n halusi tarjota Isossa-Britanniassa jo toimiville j\xc3\xa4rjest\xc3\xb6ille poikiin vetoavan ohjelman. T\xc3\xa4st\xc3\xa4 huolimatta partioinnostus riist\xc3\xa4ytyi k\xc3\xa4sist\xc3\xa4. Vuoden 1909 lopulla Isossa-Britanniassa arvioitiin olevan jo 100\xc2\xa0000 partiopoikaa. Partioliike levisi h\xc3\xa4mm\xc3\xa4stytt\xc3\xa4v\xc3\xa4ll\xc3\xa4 vauhdilla Isosta-Britanniasta ulkomaille, Yhdysvallat sek\xc3\xa4 Chile k\xc3\xa4ynnistiv\xc3\xa4t partiotoimintansa vuonna 1909, Aasian ensimm\xc3\xa4inen oli Japani vuonna 1911 ja l\xc3\xa4hes jokaisessa eurooppalaisessa maassa oli partiolaisia ennen ensimm\xc3\xa4ist\xc3\xa4 maailmansotaa._NEWLINE_Baden-Powell j\xc3\xa4i armeijasta el\xc3\xa4kkeelle vuonna 1910 ja ohjasi voimavaransa partioj\xc3\xa4rjest\xc3\xb6n kehitt\xc3\xa4miseen. H\xc3\xa4n matkusti ymp\xc3\xa4ri maailmaa rohkaisemassa ja avustamassa liikkeen levi\xc3\xa4mist\xc3\xa4. Lokakuussa 1912 h\xc3\xa4n meni naimisiin apulaisensa, Olave Soamesin, kanssa kymmenen kuukautta ensitapaamisensa j\xc3\xa4lkeen. Olave oli miest\xc3\xa4\xc3\xa4n kolmekymment\xc3\xa4kaksi vuotta nuorempi.  He saivat my\xc3\xb6hemmin kolme lasta, Peterin, Bettyn ja Heatherin._NEWLINE_1920 j\xc3\xa4rjestettiin Lontoossa ensimm\xc3\xa4inen jamboree, jossa Baden-Powell julistettiin partioliikkeen johtajaksi. Kolmannella jamboreella Walesin prinssi kertoi kuninkaan aikovan aateloida Baden-Powellin. Uutinen otettiin liikkeess\xc3\xa4 iloiten vastaan ja Baden-Powell valitsi nimekseen Lord Baden-Powell of Gilwell._NEWLINE_Avioitumisen j\xc3\xa4lkeen Baden-Powellin terveydentila alkoi heiket\xc3\xa4. Vuonna 1934 h\xc3\xa4nen eturauhasensa poistettiin. Vuonna 1938 Baden-Powell muutti Keniaan Nyeriin, jossa h\xc3\xa4n kuoli 8. tammikuuta 1941 83-vuotiaana.'